钦定古今图书集成/历象汇编/庶征典/第145卷 > 《梦归赋》柳宗元
## 钦定古今图书集成/历象汇编/庶征典/第145卷 > 《梦归赋》柳宗元

“罹摈斥以窘束兮，余惟梦之为归。”精气注以凝沍兮，
循旧乡而顾怀。夕余寐于荒陬兮，心慊慊而莫违。质
舒解以自恣兮，息愔翳而愈微。欻腾涌而上浮兮，俄滉瀁之无依。圆方混而不形兮，颢醇白之霏霏。上茫
茫而无星辰兮，下不见夫水陆。若有𬬸余以往路兮，
驭儗儗以回复。浮云纵以直度兮，去济余乎西北。风
纚纚以经耳兮，类行舟迅而不息。洞然于以弥漫兮，
虹蜺罗列而倾侧。横冲飙以荡击兮，忽中断而迷惑。
灵幽漠以瀄汨兮，进怊怅而不得。白日邈其中出兮，
阴霾披离以泮释。施岳渎以定位兮，互参差之白黑。
忽崩骞上下兮，聊按行而自抑。指故都以委坠兮，瞰
乡闾之修直。原田芜秽兮，峥嵘，榛棘乔木摧解兮，垣
庐不饰。山嵎嵎以喦立兮，水汨汨以漂激。魂恍惘若
有亡兮，涕汪浪以陨轼。类曛黄之黭漠兮，欲周流而
无所极。纷若喜而佁儗兮，心回互以壅塞。钟《鼓喤》以
戒旦兮，陶去幽而开寤。“罾罻蒙其复体兮，孰云桎梏
之不固？精神之不可再兮，余无蹈夫归路。”伟仲尼之
圣德兮，谓九夷之可居。惟道大而无所入兮，犹流游
乎旷野。老聃遁而适戎兮，指淳茫以纵步。《蒙庄》之恢
怪兮，寓大鹏之远去。苟远适之若兹兮，胡为故国之
为慕？首丘之仁类兮，斯君子之所誉。鸟兽之鸣号兮，
有动心而曲顾。胶余衷之莫能舍兮，虽判拆而不悟。
列兹梦以三复兮，极明昏而告愬。